Αθήνα, 13 Σεπτεμβρίου 2017

**ΠΡΟΣΚΛΗΣΗ**

για τη συμμετοχή του φορέα σας σε εργαστήριο (workshop) που αφορά διαδικασίες σύναψης και εκτέλεσης δημοσίων συμβάσεων για έργα ΤΠΕ με ευέλικτες (agile) μεθοδολογίες.

Οι Ελληνικές αρχές με την βοήθεια ευρωπαίων εμπειρογνωμόνων, σχεδιάζουν και υλοποιούν έναν σημαντικό αριθμό αναγκαίων διοικητικών μεταρρυθμίσεων με στόχο τη βελτίωση των παρεχόμενων υπηρεσιών, της αποτελεσματικότητας της δημόσιας διοίκησης και της ικανότητάς της να ρυθμίζει την οικονομία και να εφαρμόζει πολιτικές, συμπεριλαμβανομένων παρεμβάσεων στον τομέα «e-government» αρμοδιότητας του Υπουργείου Ψηφιακής Πολιτικής, Τηλεπικοινωνιών και Ενημέρωσης (Γενική Γραμματεία Ψηφιακής Πολιτικής).

Μια από τις μεταρρυθμίσεις στον τομέα ηλεκτρονικής διακυβέρνησης, η οποία υλοποιείται από τη Γενική Γραμματεία Ψηφιακής Πολιτικής σε συνεργασία με την ομάδα της Γαλλικής τεχνικής βοήθειας και τη στήριξη εμπειρογνωμόνων της «Expertise France»[[1]](#footnote-1), αφορά στη βελτίωση των διαδικασιών σύναψης δημοσίων συμβάσεων έργων ΤΠΕ, με έμφαση στην υιοθέτηση ευέλικτων μεθοδολογιών υλοποίησης (agile), την αξιοποίηση προτύπων και λειτουργικών απαιτήσεων και την αύξηση χρήσης μοντέρνων εργαλείων και τεχνικών. Τελικός στόχος είναι η επιτάχυνση και βελτίωση της υλοποίησης των έργων.

Στο πλαίσιο του έργου «Τεχνική βοήθεια για τη Διοικητική Μεταρρύθμιση στην Ελλάδα» και συγκεκριμένα της δράσης που αφορά στην ηλεκτρονική διακυβέρνηση και τη δημιουργία συναφών κατευθυντήριων οδηγιών, διοργανώνεται από τη Γενική Γραμματεία Ψηφιακής Πολιτικής με την στήριξη της Ομάδας Τεχνικής Βοήθειας της Expertise France, στοχευμένο εργαστήριο (workshop) το οποίο απευθύνεται σε επιτελικά στελέχη αρμόδια για το σχεδιασμό σύνθετων έργων ΤΠΕ, την κατάρτιση σχετικών διακηρύξεων και συμβάσεων καθώς και την παρακολούθηση και παραλαβή τους.

Στο εργαστήριο έμπειροι προσκεκλημένοι του εξωτερικού θα παρουσιάσουν καλές πρακτικές και παραδείγματα υλοποίησης παρόμοιων έργων και συμβάσεων σε χώρες της ΕΕ, θα θέσουν ζητήματα που παρουσιάστηκαν σε κάθε στάδιο της διαδικασίας και τους τρόπους αντιμετώπισής τους, θα αναλύσουν τις προϋποθέσεις αξιοποίησης των σχετικών μεθοδολογιών και εργαλείων και θα διατυπώσουν κατευθύνσεις για την επιλογή και εφαρμογή τους.

Επιδίωξη του εργαστηρίου είναι να παράσχει κατευθύνσεις στα αρμόδια για το σχεδιασμό, προκήρυξη και παρακολούθηση υλοποίησης συμβάσεων έργων ΤΠΕ και ηλεκτρονικής διακυβέρνησης στελέχη των δημοσίων φορέων, υπό τη μορφή συμβουλών και οδηγιών επί εργαλείων και τεχνικών δημοσίων συμβάσεων που αξιοποιούνται σε επίπεδο ΕΕ προκειμένου να είναι σε θέση να εφαρμόσουν αντίστοιχες προσεγγίσεις και στην ελληνική πραγματικότητα, σύμφωνα με τη στοχοθεσία της Εθνικής Ψηφιακής Πολιτικής 2016-2020.

Το εργαστήριο θα πραγματοποιηθεί στις 19 Σεπτεμβρίου 2017, από τις 10:00 έως 14:00 στην Αίθουσα εκδηλώσεων του Υπουργείου Ψηφιακής Πολιτικής, Τηλεπικοινωνιών και Ενημέρωσης, και θα υπάρχει δυνατότητα ταυτόχρονης μετάφρασης.

Ως εκ τούτου, παρακαλούμε όπως μας κοινοποιήσετε τα στοιχεία έως 3ων ατόμων που θα συμμετάσχουν στο εργαστήριο αυτό, αποστέλλοντας μήνυμα έως την Παρασκευή 15 Σεπτεμβρίου, στην παρακάτω ηλεκτρονική διεύθυνση: gen\_gramm@gsdp.gr

Για οποιεσδήποτε διευκρινίσεις μπορείτε να επικοινωνείτε καθημερινά στη Γραμματεία της Γενικής Γραμματείας Ψηφιακής Πολιτικής στα τηλέφωνα 210-9098621-2 ή με τον κύριο Μάριο Σκιαδά από την ομάδα των εμπειρογνωμόνων της Expertise France, στο τηλέφωνο 216-8003311.

Σας ευχαριστούμε εκ των προτέρων για τη συμμετοχή σας και ευελπιστούμε σε μια αποδοτική συνεργασία.

Με εκτίμηση,

Στέλιος Ράλλης

Γενικός Γραμματέας

1. Η Expertise France είναι ένα Νομικό Πρόσωπο Δημοσίου Δικαίου του Γαλλικού Υπουργείου Οικονομικών που συνεργάζεται με την Ελληνική Κυβέρνηση από το 2013 και παρέχει συμβουλευτικές υπηρεσίες και τεχνική βοήθεια για την μεταρρύθμιση της δημόσιας διοίκησης, στο πλαίσιο του προγράμματος τεχνικής στήριξης προς στην Ελλάδα που έθεσε η Ευρωπαϊκή Ένωση και η Υπηρεσία Στήριξης Διαρθρωτικών Μεταρρυθμίσεων (SRSS). [↑](#footnote-ref-1)